CELEX: 32017D1870
Language: lt
Date: 1508112000000
Title: 2017 m. spalio 16 d. Komisijos įgyvendinimo sprendimas (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (Tekstas svarbus EEE. )

17.10.2017   
            
            
               LT
            
            
               Europos Sąjungos oficialusis leidinys
            
            
               L 266/19
            
         KOMISIJOS ĮGYVENDINIMO SPRENDIMAS (ES) 2017/1870
   2017 m. spalio 16 d.
   dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos direktyvą 2014/55/ES dėl elektroninių sąskaitų faktūrų naudojimo viešuosiuose pirkimuose (1), ypač į jo 3 straipsnio 2 dalį ir 11 straipsnio 2 dalies trečią pastraipą,
   kadangi:
   
               (1)
            
            
               Direktyva 2014/55/ES siekiama skatinti viešuosiuose pirkimuose dažniau naudoti elektronines sąskaitas faktūras užtikrinant jų semantinį sąveikumą ir didesnį teisinį tikrumą. Elektroninių sąskaitų faktūrų teikiama nauda padidėja, kai sąskaitas faktūras galima kurti, siųsti, perduoti, gauti ir apdoroti visiškai automatizuotai. Taikant bendrą Europos elektroninių sąskaitų faktūrų standartą ir nustačius ribotą sintaksių sąrašą užtikrinama, kad ši nauda pasireikštų ir vidaus rinkoje;
            
         
               (2)
            
            
               vadovaudamasi Direktyvos 2014/55/ES 3 straipsniu Komisija paprašė Europos standartizacijos organizacijų parengti Europos elektroninių sąskaitų faktūrų standartą ir kitus susijusius leidinius, kurių svarbiausias – sintaksių sąrašas, paremtas 2014 m. gruodžio 10 d. standartizacijos prašymu C(2014) 7912 final
                   (2);
            
         
               (3)
            
            
               2017 m. birželio 28 d. Europos standartizacijos komitetas (CEN) paskelbė Europos standartą EN 16931-1:2017 „Elektroninės sąskaitos faktūros. 1 dalis. Elektroninės sąskaitos faktūros pagrindinių elementų semantinis duomenų modelis“ ir sintaksių sąrašą CEN/TS 16931-2:2017 „Elektroninės sąskaitos faktūros. 2 dalis. EN 16931-1 atitinkančių sintaksių sąrašas“ pagal CEN klasifikavimo sistemą;
            
         
               (4)
            
            
               CEN parengti papildomi leidiniai, kurių paskirtis – padėti įgyvendinti Europos elektroninių sąskaitų faktūrų standartą, yra paskelbti CEN interneto svetainėje;
            
         
               (5)
            
            
               Komisija atliko Europos elektroninių sąskaitų faktūrų standarto praktinio pritaikomumo galutiniam vartotojui testavimą, kaip nurodyta Direktyvos 2014/55/ES 3 straipsnio 1 dalyje. Testavimas parodė, kad Europos standartas EN 16931-1:2017 atitinka paskirtį ir Direktyvos 2014/55/ES 3 straipsnio 1 dalies antroje pastraipoje nurodytus kriterijus, visų pirma praktiškumo, patogumo naudotojams ir galimų įdiegimo sąnaudų kriterijus. 2017 m. spalio 11 d. Europos Parlamentui ir Tarybai pateikta šio testavimo rezultatų ataskaita.
            
         
               (6)
            
            
               siekiant užtikrinti, kad elektronines sąskaitas faktūras būtų kuo greičiau pradėta gauti ir tvarkyti pagal Europos elektroninių sąskaitų standartą ir susijusias sintakses, šis sprendimas turėtų įsigalioti pirmą dieną po jo paskelbimo Europos Sąjungos oficialiajame leidinyje;
            
         
               (7)
            
            
               todėl nuoroda į standartą EN 16931-1:2017 „Elektroninės sąskaitos faktūros. 1 dalis. Elektroninės sąskaitos faktūros pagrindinių elementų semantinis duomenų modelis“ ir sintaksių sąrašas CEN/TS 16931-2:2017 „Elektroninės sąskaitos faktūros. 2 dalis“ turėtų būti paskelbti Europos Sąjungos oficialiajame leidinyje,
            
         PRIĖMĖ ŠĮ SPRENDIMĄ:
   1 straipsnis
   Skelbiama nuoroda į Europos elektroninių sąskaitų standartą EN 16931-1:2017 „Elektroninės sąskaitos faktūros. 1 dalis. Elektroninės sąskaitos faktūros pagrindinių elementų semantinis duomenų modelis“ ir sintaksių sąrašas su nuoroda CEN/TS 16931-2:2017 „Elektroninės sąskaitos faktūros. 2 dalis. EN 16931-1 atitinkančių sintaksių sąrašas“, kaip išdėstyta šio sprendimo priede.
   2 straipsnis
   2019 m. balandžio 18 d. yra galutinis terminas, iki kurio turi įsigalioti Direktyvos 2014/55/ES 11 straipsnio 2 dalies pirmoje pastraipoje nurodytos priemonės.
   3 straipsnis
   Šis sprendimas įsigalioja pirmą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2017 m. spalio 16 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 133, 2014 5 6, p. 1.
   
      (2)  2014 m. gruodžio 10 d. Komisijos įgyvendinimo sprendimas C(2014) 7912 final dėl standartizacijos prašymo Europos standartizacijos organizacijoms, kad parengtų Europos elektroninių sąskaitų faktūrų standartą ir papildomų standartizacijos leidinių rinkinį pagal Europos Parlamento ir Tarybos reglamentą (ES) Nr. 1025/2012 (M/528).
   
      PRIEDAS
      
         SINTAKSIŲ SĄRAŠAS
      
      Direktyvos 2014/55/ES 3 straipsnio 2 dalyje nurodytą sintaksių sąrašą Europos standartizacijos komitetas (CEN) pateikė 2017 m. birželio 28 d. paskelbto dokumento CEN/TS 16931-2:2017 7 punkte.
      Nurodytos šios dvi sintaksės:
      
                  1.
               
               
                  Pagal UN/CEFACT techninę specifikaciją „Cross Industry Invoice“ parengtas XML pranešimas, nurodytas XML schemose 16B (SCRDM – CII) (1).
               
            
                  2.
               
               
                  Sąskaitos faktūros ir kreditiniai dokumentai pagal normą ISO/IEC 19845:2015 apibrėžtų UBL pranešimų pavidalu (2).
               
            
         (1)  Šie dokumentai paskelbti Jungtinių Tautų Europos ekonominės komisijos (JT EEK) puslapyje adresu http://www.unece.org/cefact/xml_schemas/index
      
         (2)  Šie dokumentai paskelbti Oasis UBL (universaliosios verslo kalbos, angl. Universal Business Language) puslapyje adresu http://docs.oasis-open.org/ubl/cs1-UBL-2.1/UBL-2.1.pdf